Апошні тэатральны сезон таксама адметны шэрагам новых прызначэнняў. Вакансію галоўнага балетмайстра прапанавалі маладому харэографу Наталлі Фурман, вядомай пастаноўкамі балетаў "Макбет" і "Беласнежка і сем гномаў", якія паспяхова ідуць на сцэне Нацыянальнага тэатра балета. Прэм'ера балета "Баль кветак" у Музычным тэатры – першы вынік яе працы ў новым статусе. Гэтак жа, як і першая сцэнаграфічная работа для Любові Сідзельнікавай у якасці галоўнага мастака тэатра (але не першая ў супрацоўніцтве з Фурман). I хоць ідэя пастаноўкі нарадзілася ў 2004-м і часткова была рэалізавана ў харэаграфічным каледжы, іншы сцэнічны фармат, пераасэнсаванне танцавальных партый, а таксама стварэнне іншай партытуры мелі вынікам з'яўленне зусім новага спектакля. Разам з дырыжорам, мастаком і выканаўцамі Наталля Фурман зрабіла цудоўны падарунак тэатру і яго гледачам.